Source: https://veski.kuut.org/index.php
Timestamp: 2019-08-22 07:45:59+00:00
Document Index: 6660085

Matched Legal Cases: ['kohus ', 'riigikohus ', '§ 99', '§ 99', '§ 99', '§ 99']

Riigi vägivald Parasmäel
Miks ja kuidas tahetakse meid kodutuks teha
Kuna eksisteerib reaalne võimalus, et Parasmäe külas hakatakse avalikult, kuid õigustamatult rakendama riigi vägivalda, siis arvan, et õige on oma valla inimestele lahti seletada, mis ja miks.
Aastal 2006 sõlmis mu eksmees Illar Pruel laenulepingu Hansapangaga oma firmale Grau OÜ laenu (u miljon) võtmiseks.
Julgustatuna panga valmisolekust laenu anda, nõustusin hüpoteegi seadmisega oma Veskimäe kodutalule Parasmäe külas. Talu on ostetud ja renoveeritud minu rahadega, registris oli see abikaasade ühisvarana.
Kas ja kui palju tegelikult laenu anti, kuidas ja kuhu seda kasutati – selle kohta minul info puudub..
Jaanuaris 2008 lahkus mees ootamatult minu juurest.
Kevadel 2008 ründas mind pank, kuna Grau OÜ väidetavalt enam ei maksnud. Minult nõuti laenumaksete jätkamist Grau nimel – üle 8000 krooni kuus.
Kodu päästmiseks leidsin võimaluse ja soovisin ise kohustuse kohe täita ning võlanõue üle võtta. Kuid ilmnes, et selle laenuga oli midagi korrast ära, kuna pank ei nõustunud mulle võlanõuet müüma, kuigi mul on selleks täielik seaduslik õigus.
Ühtegi alusdokumenti pank mulle ei näidanud. Nõude suurus ei tuginenud millelegi.
Hoolimata minu tungivast ja ametlikust soovist laen tasuda ja võlanõue üle võtta, algatas pank täitemenetluse minu kodu sundvõõrandamiseks.
Sügavuti asjaolusid uurides selgus, et pank ja Illar Pruel teadsid juba 2006. aastal, et firma oli sellises majandusseisus, mis ei võimalda mingil juhul laenu tagasi maksta. Seetõttu ei tehtud ka mingit laenuanalüüsi. Taotleja ei olnud esitanud pangale mingeid dokumente ega aruandeid ei laenu taotlemisel ega ka hiljem. Minule aga jäeti enne hüpoteegi seadmist mulje, et kõik on parimas korras.
Esitasin maakohtusse hagi hüpoteegilepingu tühistamiseks, kuna see oli sõlmitud pettuse teel. Ning täitemenetluse lõpetamiseks, kuna mul ei võimaldatud ise väidetavat võlakohustust täita.
Hansapanka esindas jurist Annemari Õunpuu. Hagi läks menetlemiseks tema ema Sirje Õunpuu juhitavasse kohtumajja.
Hagi menetles kohtunik Meeli Kaur, kes oli sel ajal Swedbankile võlgu üle 2 miljoni krooni. Kohtunik eiras täiel määral kõiki hagis toodud asjaolusid ning jättis ilma igasuguste põhjendusteta hagi rahuldamata. Selle otsuse järel kasvas tema laenusumma Swedbankist veel miljoni krooni võrra.
Ringkonnakohus ja riigikohus ei lugenud minu apellatsiooni ja kassatsiooni üldse. Maakohtu otsus jäi jõusse.
Enne menetlust ja menetluse ajal suhtlesin pidevalt pangaga, paludes ja nõudes võimalust oma kodu päästmiseks tasuda ise võlanõue ja saada endale nõuet tõendavad dokumendid. Sellest keeldus pank kategooriliselt.
Menetluse käigus tuli päevavalgele rida uusi asjaolusid. Suurima üllatusena selgus lõpuks, et väidetavat laenu ei olegi välja antud. Pank seda küll ei tunnistanud, kuid laenu väljastamise ja tagastamise kohta ei ole pangas mitte ühtegi dokumenti ega muud jälge. See seletab ka igasuguse aruandluse puudumist pärast „laenu“. Millised pettuseskeemid laenu väljastamise sildi varjus tegelikult aset leidsid, seda teavad vaid pangatöötajad ja Illar ning Grau OÜ raamatupidaja, kellega Illar nüüd koos elab.
Edastasin selle teadmise ka kohtutäiturile. Täitur Kairi Kumm leidis, et teda nõude olemasolu ei huvita ning seaduse järgi on ta kohustatud minu kodu müüki panema ka juhul, kui võlasuhet ja võlanõuet olemas ei ole. Peaasi, et on hüpoteegileping ja panga avaldus täitemenetluse algatamiseks. Regulaarne suhtlemine kohtutäituriga ei ole andnud tulemusi. Tema seisukoht on – ilma tagatava nõude olemasoluta läbiviidava täitemenetluse lõpetamiseks pole õiguslikku alust.
Kirjutasin sellest hullumeelsest ja uskumatust loost ka presidendile, justiitsministrile, õiguskantslerile ... Kellelgi ei olevat voli sekkuda. Õiguskantsler teatas, et kuigi ta inimlikult mõistab kõike, siis leiab ta end olevat kohustatud asjast eemale hoidma isegi Põhiseaduse ja inimõiguste rikkumisi nähes. Eluaegselt ametisse pandud karistamatu kohtuniku kinnimakstud otsus on meie riigis olulisem, kui ilmsed faktid, kehtivad seadused, põhiseadus ja inimõiguste konventsioon.
Ma ei ole mitte kellelegi võlgu.
Ma olen tungivalt, kuid tagajärjetult nõudnud võimalust ära osta see väidetav võlanõue. Kuni hetkeni, mil lõplikult selgus, et seda nõuet ei olegi.
Kõik asjaga seotud isikud (kohtunikud, kohtutäitur jt) teavad kõiki fakte ning ei vaevu isegi väitma, et ma milleski süüdi oleks või et pangal on õigus.
Kuid et ametlikult ei leiaks kinnitust ja tunnistamist Swedbanki seadusterikkumised, on otsustatud asi lõpetada meie perelt kodu ja elatuse võtmisega.
Meie kodutalu on minu ja minu abikaasa ainus vara, ainus eluase ning samas ka ainuke töökoht ja elatusallikas.
Tänasel päeval on täitemenetlus taas käivitunud.
Kuna meil tõepoolest oma loomadega ning oma tõlkebürooga mitte kuhugi minna ei ole ning me ei näe ka mitte ühtegi seaduslikku ega moraalset põhjust meilt absoluutselt kõik ära võtta, siis oleme kohtutäiturile deklareerinud, et temal riigi täitevvõimu esindajana tuleb meie küüditamiseks kasutada füüsilist vägivalda. Vabatahtlikult me oma kodust ei lahku.
Veskimäe talu, Parasmäe küla (enam mitte ...)
PS. Mõistame, et see lugu tundub jabur ja uskumatu. Me ise ka ei usuks, kui see meiega reaalselt ei toimuks. Kui midagi jäi segaseks, kui tahate midagi täpsemalt teada, siis küsige. Vastame koos abikaasaga siinsamas ausalt kõigile mõistlikele küsimustele. Täiesti rahulikult võite oma küsimuse esitada väljamõeldud nime all.
30. november - meie kodu on nüüd müüki pandud. Kuigi siiani ei ole õnnestunud leida vähimatki viidet, et kõnealune laen oleks kunagi välja makstud, siis deklareerib kohtutäitur Kumm endiselt, et täitemenetluse läbiviimiseks ei ole vajalik reaalse nõude olemasolu ning enampakkumine on ametlikult välja kuulutatud. Seega läheb riigivõim ilmselt vägivalla teed.
28. detsember Nii. Homme toimub siis meie kodu sundenampakkumine. Kui ikka toimub.
See on omamoodi tõehetk. Kui meie kinnistu ostab ära Ektornet või mõni muu Swedbankiga otseselt seotud isik, siis on ühemõtteliselt selge, et selle tehingu eesmärk ei ole majanduslik.
Müügikuulutusse on täitur pannud kinnistu kohta täiesti valed andmed. Mitte keegi ei ole kinnistuga tutvumas käinud ega selle vastu huvi tundnud. Seega kes iganes selle ka ostab, sellel ei ole aimugi, mida ta enda raha eest saab ja see teda ilmselt ei huvitagi. Järelikult on oluline ainult ostu-müügi fakti realiseerumine, ehk täitemenetluse lõpuleviimine.
Mõtleva inimese jaoks peaks see piisavalt kõnekas olema.
29. detsember - Enampakkumine seekord nurjus vastavalt TMS § 99-le
16. veebruar - Teine enampakkumine nurjus vastavalt TMS § 99-le
5. aprill - Kolmas enampakkumine nurjus vastavalt TMS § 99-le
15. juuni - Neljas enampakkumine nurjus vastavalt TMS § 99-le
7. september - Meie kodu ostis ära OÜ Baltum Consult (juhatuse liikme Allan Soll'i isikus). Mis edasi juhtub ja mis plaanidega Veskimäe osteti - seda me muidugi ei tea. Keegi kohal tutvumas käinud ei ole ning ostjal ei ole eriti aimugi, mille ta ostis. Ootame ja vaatame, mis juhtuma hakkab.
1. aprill 2012 - Nii. Nüüd on see läbi. Neli aastat lootusetut võitlust ahnuse, alatuse, pettuse, ostetavuse ja muu sarnasega - see on nüüdseks möödas. Täna lahkusime Veskimäelt lõplikult.
Ootamatult veider oli seejuures, et omaniku poolt määratud ja mitmekordselt kokkulepitud üleandmise ajaks omaniku esindajat Allan Solli kohale ei ilmunudki. Mõningase viisakuse piires aja oodanud ja omamata mingit infot, täitsime meie oma kohustuse ning vabastasime kinnistu.
Jääme igavesti tänutundes mõtlema neile toredatele inimestele, kelle omakasupüüdmatu südameheadus võimaldas meil uut elu alustada võimalikult vähese valuga. Õnneks ei ole kurjus siinmail veel täiesti kõikehaarav.
Jätame selle saidi veel mõneks ajaks aktiivseks, ehk suudab see kellelegi õigel hetkel tarvilikuks hoiatuseks olla.
Saada see lugu ka oma sõbrale-tuttavale
Küsimused ja vastused (223)